A BIZOTTSÁG HATÁROZATA
(2007. július 11.)
a 92/119/EGK tanácsi irányelv értelmében a vágásra szánt sertéseknek védőkörzeteken belüli vágóhidakra köz- és magánutakon történő szállítása tekintetében az olaszországi Cremona számára mentességek nyújtásáról
(az értesítés a C(2007) 3314. számú dokumentummal történt)
(Csak az olasz nyelvű szöveg hiteles)
(2007/488/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az egyes állatbetegségek elleni védekezésre irányuló általános közösségi intézkedések, valamint a sertések hólyagos betegségére vonatkozó külön intézkedések bevezetéséről szóló, 1992. december 17-i 92/119/EGK tanácsi irányelvre (1) és különösen annak II. melléklete 7.2. d) pontjára,
mivel:
(1)
2007. május 7-én és 15-én az olasz illetékes hatóság a 92/119/EGK irányelv 10. cikkével összhangban védőkörzeteket jelölt ki a sertések hólyagos betegségének kitörési helyei körül, vagyis Salvirola és Fiesco települések (Cremona tartomány: „provincia di Cremona”) körül. 2007. június 14-én védőkörzetet jelöltek ki a sertések hólyagos betegségének új kitörési helye körül, Offanengo település (Cremona tartomány: „provincia di Cremona”) körül. A védőkörzetek részben fedik egymást.
(2)
Ennek megfelelően megtiltották a sertéseknek ezeken a védőkörzeteken belüli, köz- és magánutakon történő mozgatását és szállítását.
(3)
Olaszország azonban benyújtott két kérelmet, amelyekben mentességet kért az említett védőkörzeteken kívülről származó, vágásra szánt sertéseknek a védőkörzeteken belül található vágóhidakra való eljuttatását célzó, a védőkörzeteken belüli köz- és magánutakon történő szállítására vonatkozó tilalom alól.
(4)
Helyénvaló e két mentesség engedélyezése azzal a feltétellel, hogy Olaszország szigorú ellenőrzéseket hajt végre és olyan óvintézkedéseket tesz, melyek garantálják, hogy nem fog fennállni a betegség terjedésének kockázata.
(5)
A 2007. február 20-i 2007/123/EK bizottsági irányelv hasonló mentességet nyújtott egy vágóhídnak a sertések hólyagos betegségének kitörése miatt a Romano di Lombardia település (Bergamo tartomány: „provincia di Bergamo”) körül kijelölt védőkörzetben. A védőkörzetre vonatkozóan előírt intézkedéseket már nem alkalmazzák. Ennek megfelelően a 2007/123/EK határozat hatályát veszti.
(6)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Olaszország engedélyezheti a sertések hólyagos betegségének kitörési helyei körül, vagyis Salvirola, Fiesco és Offanengo települések (mindhárom Cremona tartomány: „provincia di Cremona”) körül 2007. május 7-én, 15-én, illetve június 14-én kijelölt védőkörzeteken kívülről származó, vágásra szánt sertéseknek (a továbbiakban: a sertések) az adott védőkörzeteken belül a „2037 M/S” és az „523M” vágóhídra (a továbbiakban: a vágóhíd) köz- és magánutakon történő szállítását, a 2. cikkben előírt feltételek mellett.
2. cikk
Az 1. cikk által nyújtott mentességekre vonatkozó feltételek:
a)
a származási gazdaság hatósági állatorvosa legalább 24 órával korábban bejelenti a sertések szállítását a vágóhíd hatósági állatorvosának;
b)
a sertések vágóhídra szállítása folyosón keresztül történik; a folyosóra vonatkozó részleteket Olaszország előzetesen meghatározza;
c)
az illetékes hatóság a folyosóra történő belépés előtt vagy a belépéskor lepecsételi a sertésszállító járműveket; a lepecsételéskor az illetékes hatóság nyilvántartásba veszi a jármű rendszámát és a járműben szállított sertések számát;
d)
a vágóhídra érkezéskor az illetékes hatóság:
i.
megvizsgálja és eltávolítja a pecsétet a járműről;
ii.
jelen van a sertések kirakodásánál;
iii.
nyilvántartásba veszi a jármű rendszámát és a járműben szállított sertések számát;
e)
a sertéseket a vágóhídra szállító járműveken közvetlenül a kirakodás után és azt megelőzően, hogy a jármű a vágóhidat elhagyja - hatósági felügyelet mellett, az illetékes hatóság által előírt utasítások alapján - tisztítást és fertőtlenítést kell végezni.
3. cikk
A 2007/123/EK határozat hatályát veszti.
4. cikk
Ennek a határozatnak az Olasz Köztársaság a címzettje.
Kelt Brüsszelben, 2007. július 11-én.